Et forsøg på at finde en køber til den konkursramte virksomhed NJA Furniture er mislykkedes.

Der er blevet kæmpet til det sidste for den konkurs-erklærede virksomhed NJA Furniture i Nors. Siden konkursen midt i april har en kurator forsøgt at samle stumperne ved at sælge virksomheden og dermed redde cirka 70 medarbejdere fra at miste deres job. Men ifølge LimfjordUpdate har kurator Christian Jul Madsen fra advokatfirmaet Kromann Reumert nu opgivet det forehavende. Dermed er der ikke mere at  gøre for virksomhedens ansatte. De skulle dog få deres sidste løn udbetalt af Lønmodtagernes Garantifond, skriver LimfjordUpdate. NJA Furniture har i flere år haft det svært. Et kursskifte for nogle år siden hjalp ikke. Så i april i år sluttede det - nu bliver der ikke længere produceret fyrretræsmøbler i Nors.